Bugun oqshomi. Ichan qal'adagi 101 ta soxta noyob eksponatlar, bog'chada vafot etgan bolakay, Rossiyaning ballistik raketa sinovi

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
Murod Azimovning lavozimidan “v.b” qo'shimchasi olib tashlandi — endi u rasman Qashqadaryo viloyati hokimi.
Qarshi shahrida xalq deputatlari Qashqadaryo viloyati kengashining navbatdan tashqari sessiyasida Murod Azimov viloyat hokimi lavozimiga tasdiqlandi. 2021 yil noyabr oyidan buyon Qashqadaryo viloyati hokimi vazifasini bajarib kelayotgan Murod Azimov Berdialievich nomzodini Shavkat Mirziyoevning o'zi tavsiya qilgan (Prezident sessiyada qatnashdi).
Shunday qilib, shu yilning 22 aprelidan boshlab Qashqadaryo viloyati hokimi vazifasini bajarib kelayotgan Azimovning lavozimidan qo'shimcha olib tashlandi, endi to'laqonli lavozimga kirishdi.
O'zbekiston TIV Afg'onistondagi portlashlarni keskin qoraladi. Shuningdek, u sabab vafot etganlarning oila a'zolariga hamdardlik bildirdi.
O'zbekiston TIV Kobul, Mozori Sharif va Qunduz shaharlarida yuz bergan portlashlarni keskin qoraladi. Shu bilan birga, bularning oqibatida halok bo'lganlarning oila a'zolari va yaqinlariga hamdardlik bildirildi.
“O'zbekiston muqaddas Ramazon oyi kunlarida Kobul, Mozori Sharif va Qunduz shaharlarida sodir etilgan terrorchilik harakatlarini qat'iy qoralaydi.
Tinch aholi orasida ko'plab qurbonlarga sabab bo'lgan zo'ravonlik harakatlari Afg'onistonda barqaror tinchlik va milliy totuvlik o'rnatilishiga to'sqinlik qiladi.
O'zbekiston tomoni halok bo'lganlarning oila a'zolari va yaqinlariga chuqur hamdardlik bildiradi, shuningdek, jarohatlanganlarning tezroq sog'ayib ketishini tilaydi”, deyiladi xabarda.
To'rt yoshli bolaning bog'chadagi sirli o'limi: Andijonda bog'cha bolasi uyqu paytida vafot etdi.
Andijon viloyati Oltinko'l tumanidagi 31-sonli bog'chada 4 yoshli bola uyqu paytida vafot etdi. Tashkilot hamshirasining aytishicha, ertalabki qabul jarayonida tarbiyalanuvchi bolada hech qanday kasallik alomatlari kuzatilmagan. Uyqu vaqtida har doimgidek bolalar uyquga yotqizilgan va tarbiyachi tomonidan tarbiyalanuvchilarni uyqudan uyg'otishganda bola o'rnidan turmagan va darhol tez yordamga murojaat qilingan.
Tibbiyot xodimlari tomonidan tarbiyalanuvchi tibbiy nazoratdan o'tkazilgan. Natijada bola uyqu vaqtida olamdan o'tganligi ma'lum bo'lgan. Hozirgi kunda huquq-tartibot organlari tomonidan surishtiruv, ekspertiza ishlari olib borilmoqda. Batafsil ma'lumot beriladi.
Ukrainadan O'zbekistonga qaytgan talabalar o'qishini soddalashgan tartibda ko'chirishga ruxsat berildi.
Oliy va o'rta maxsus ta'lim vazirligi shu munosabat bilan ariza topshirgan talabalardan 2022 yil 26 apreldan o'qishni ko'chirish istagini bildirgan oliy ta'lim muassasasiga murojaat qilishni so'ragan.
Bunda o'qishini ko'chirishga ruxsat berilgan fuqarolarning hujjatlarini rasmiylashtirishda avvalgi yillarda tahsil olib, so'nggi yillarda talabalar safidan chetlatilgan yoki akademik ta'tilda bo'lgan fuqarolarning o'qishini ko'chirishga rad javobi beriladi.
Bu orada esa O'zbekistonning Kievdagi elchixonasi 2022 yil 22 apreldan boshlab faoliyatini tiklashi ma'lum bo'ldi.
O'zbekiston xavfsizlik kengashi kotibi Turkiya ichki ishlar vaziri bilan uchrashdi. Tomonlar Rossiya–Ukraina urushini (ham) muhokama qilgan.
Turkiya ichki ishlar vaziri 21 aprel kuni O'zbekiston Prezidenti huzuridagi xavfsizlik kengashi bosh kotibi Viktor Mahmudov boshchiligidagi delegatsiyani qabul qildi. Uchrashuvda tomonlar Suriyadagi inqiroz, Rossiya va Ukraina o'rtasidagi urush, gumanitar yordam, terrorizm, moliyaviy jinoyatlar va uyushgan jinoyatchilikka qarshi kurashni muhokama qilgan.
Bundan tashqari, huquq-tartibot idoralari xodimlarini tayyorlash, noqonuniy migratsiya, tabiiy ofatlarni bartaraf etish sohasida hamkorlik qilish masalalari yuzasidan fikr almashildi. Yig'ilishda Turkiya Milliy xavfsizlik kengashi bosh kotibi Seyfulla Hajimyuftyuo'g'li ham ishtirok etgan.
“Ana syurprizu, mana syurpriz”: Ichan qal'a muzeyidagi 101 ta noyob ashyo soxta ekani aniqlandi. 
Madaniy merosni himoya qilish inspektsiyasi hamda Madaniy meros agentligi Ichan qal'a davlat muzey-qo'riqxonasida olib borgan o'rganishlarida davomida muzeyda bir qator kamchilik va muammolar aniqlangan. xususan, ayrim ashyolarning tavsiflariga o'zgartirishlar kiritilgani yuzasidan asoslovchi hujjatlar mavjud emas, deb topilgan.

Shuningdek, noyob ashyolar ro'yxatiga kiritilgan eksponatlar xatlovdan o'tkazilgan. Unga ko'ra, jami 101 ta muzey ashyosi kirim kitobi tavsifnomalariga o'lchami, materiali, ishlanish uslubi va yaratilgan davri bo'yicha mos kelmasligi aniqlandi.

Madaniy merosni himoya qilish inspektsiyasi tomonidan o'rganish yakunlari bo'yicha tegishli xat-hujjatlar huquqiy baho berish uchun huquqni muhofaza qilish organlariga taqdim etilgan. Ko'ramiz, kuzatamiz, buyog'i qiziq bo'ladi.
“Bugun.uz” kolumnisti Habibullo Mo'ydinov ushbu (soxta) eksponatlarga atab karikatura chizdi.
Bugun e'lon qilingan, o'qish qat'iy tavsiya etiladigan maqolalar:
xo'sh, olamda nima gap?
Ultimatum: Ozarbayjon Armaniston taklif qilingan tamoyillarga asoslangan tinchlik shartnomasini imzolamasa, uning hududiy yaxlitligini tan olmasligini bildirdi.
Ilhom Aliev Shusha shahrida bo'lib o'tgan qurultoyda shunday degan: “Biz Armaniston bilan faqat o'zimiz taklif qilgan beshta asosiy tamoyil asosida tinchlik kelishuvi bo'yicha muzokaralar olib borish niyatidamiz”.
Shuningdek, u ayni damda har ikki davlat tashqi ishlar vazirliklari tomonidan ishchi guruhlar tuzilayotganini aytgan. Siyosatchi, muzokaralarni kechiktirmaslik va kelishuv matnini imkon qadar tezroq tayyorlash zarurligini ta'kidlagan.
“NATO’ga sovg'a”: Rossiya ilk bor “Sarmat” qit'alararo raketasini sinovdan o'tkazdi. 
Rossiya Mudofaa vazirligi “Plesetsk” kosmodromida “Sarmat” qit'alararo ballistik raketasi muvaffaqiyatli uchirilganini ma'lum qildi. Prezident Putin jarayonni onlayn kuzatgan.
Uning so'zlariga ko'ra, ushbu qurol Rossiyani tashqi tahdidlardan ishonchli qo'riqlaydi. Ammo u aynan qaysi davlatlar mamlakatga tahdid solayotganiga aniqlik kiritmagan.
“Bu haqiqatan noyob qurol bo'lib, qurolli kuchlarimizning jangovar salohiyatini mustahkamlaydi, Rossiya xavfsizligini tashqi tahdidlardan ishonchli ta'minlaydi. Mamlakatimizga tahdid solmoqchi bo'lganlarni o'ylashga majbur qiladi”, — deydi u.

Sinovlardan so'ng “Sarmat” strategik raketa qo'shinlari tarkibiga kiradi. Putin “Sarmat”ni yaratishda rus texnologiyalaridan foydalanilgani, bu muammosiz ishlab chiqarishni ta'minlashini ta'kidlagan. “Roskosmos” direktori Dmitriy Rogozin ushbu ballistik raketani “NATOga sovg'a” deb atagan.
Oldin bir niyat qilgandik: suv, o't va ba'zi davlat(lar) rahbar(lar)i balosidan o'zing asragin. Uning har bir bandi haligacha aktual.
Bugun bilan yashang. “Bugun”da qoling.